ΓΡΑΠΤΗ ΕΡΩΤΗΣΗ E-0042/99

υποβολή: Kirsi Piha (PPE) προς την Επιτροπή

(22 Ιανουαρίου 1999)

Θέμα: Υπάλληλος της Επιτροπής σε διαθεσιμότητα

Σύμφωνα με προερχόμενες από τα μέσα μαζικής ενημέρωσης πληροφορίες, η Επιτροπή της ΕΕ έχει θέσει σε διαθεσιμότητα υπάλληλο ο οποίος έχει αποκαλύψει στο Ευρωπαϊκό Κοινοβούλιο στοιχεία για τις οικονομικές ατασθαλίες της Επιτροπής στις οποίες συμπεριλαμβάνονται οι καταχρήσεις ποσών που διατέθηκαν μέσω του Ευρωπαϊκού Γραφείου Ανθρωπιστικής Βοήθειας.

Πώς δικαιολογεί η Επιτροπή την απόφασή της να τιμωρήσει υπάλληλο ο οποίος έχει παραδώσει στο Ευρωπαϊκό Κοινοβούλιο, την ανωτάτη δημοσιονομική αρχή της Ένωσης, σημαντικά στοιχεία που αφορούν τον έλεγχο του προϋπολογισμού; Πιστεύει η Επιτροπή ότι η απόφασή της αυτή είναι σύμφωνη με τις αρχές περί συνεργασίας μεταξύ των θεσμικών οργάνων της ΕΕ και, ιδίως, εναρμονισμένη με την ελεγκτική προσπάθεια που αποβλέπει στον περιορισμό των καταχρήσεων εν σχέσει με τον κοινοτικό προϋπολογισμό;

Κοινή απάντηση

του κ. Liikanen εξ ονόματος της Επιτροπής

στις γραπτές απαντήσεις Ε-0030/99 και Ε-0042/99

(19 Μαρτίου 1999)

Οι πειθαρχικές κυρώσεις που μπορεί να επιβληθούν στους μόνιμους ή τους έκτακτους υπαλλήλους ρυθμίζονται από τις διατάξεις που περιλαμβάνονται στο άρθρο 86 και επόμενα, καθώς και από το παράρτημα ΙΧ του κανονισμού υπηρεσιακής κατάστασης των υπαλλήλων και του λοιπού προσωπικού των Ευρωπαϊκών Κοινοτήτων και δεν μπορούν να επιβληθούν παρά μόνο μετά από άκρως συγκεκριμένη διαδικασία. Η προϋπόθεση "εκ των ων ουκ άνευ" για την κίνηση τέτοιας διαδικασίας είναι η παράβαση των όρων του προαναφερθέντος κανονισμού από μέρους των μονίμων και εκτάκτων υπαλλήλων.

Σχετικά με την περίπτωση που ανέφερε το Αξιότιμο Μέλος του Κοινοβουλίου, η Επιτροπή θέλει να επισημάνει ότι στον κ. Van Buitenen δεν έχει επιβληθεί σ' αυτό το στάδιο κανενός είδους πειθαρχική κύρωση. Η απόφαση διαθεσιμότητάς του αποτελεί ασφαλιστικό διοικητικό μέτρο που προβλέπεται στο άρθρο 88 του κανονισμού όταν υπάρχουν ισχυρισμοί περί σοβαρών παραπτωμάτων, προϋπόθεση που η Επιτροπή έκρινε ότι στην συγκεκριμένη περίπτωση υπάρχει.

Η Επιτροπή επιθυμεί επίσης να τονίσει ότι η πειθαρχική διαδικασία στην προκειμένη περίπτωση δεν κινήθηκε επειδή ο εν λόγω υπάλληλος επεσήμανε περιπτώσεις απάτης. Ο λόγος για τον οποίο κινήθηκε η διαδικασία ήταν ότι ο υπάλληλος αυτός διαβίβασε σε τρίτους χωρίς άδεια και παρά τις αντίθετες διατάξεις του κανονισμού, μεταξύ άλλων, έγγραφα υπό δικαστική έρευνα που είχε αρχίσει με πρωτοβουλία της Επιτροπής, παρακωλύοντας έτσι την ορθή διεξαγωγή της έρευνας αυτής. Επίσης, διαβίβασε έγγραφα προσωρινών ελέγχων τα οποία δεν είχαν ακόμα υποβληθεί στην κατ' αντιμωλία διαδικασία, που περιέχουν αβάσιμους ισχυρισμούς κατά των συναδέλφων του.

Αξίζει επίσης να σημειώσουμε ότι οι πειθαρχικές διαδικασίες καλύπτονται από το απόρρητο της ανάκρισης έτσι ώστε τα δικαιώματα της υπεράσπισης, το απόρρητο και η σωστή διεξαγωγή της διαδικασίας να μην παρεμποδίζονται.

Η Επιτροπή θεωρεί ότι δεν υπάρχει ασυμβίβαστο μεταξύ της εφαρμογής των ανωτέρω μέτρων και του σεβασμού της αρχής της διαφάνειας, της ορθής συνεργασίας των θεσμικών οργάνων ή των προσπαθειών για την καταπολέμηση της απάτης.

σο για τα μέτρα που ήδη λήφθηκαν και αυτά που θα ληφθούν μελλοντικά από την Επιτροπή ώστε να εξασφαλισθεί η σωστή διαχείριση των χρημάτων των Ευρωπαίων πολιτών, αρκεί να αναφέρουμε την πρωτοβουλία SEM 2000 (χρηστή και αποτελεσματική διαχείριση) που άρχισε το 1995 με στόχο την ενίσχυση της χρηματοοικονομικής διαχείρισης της Επιτροπής, πρωτοβουλία που ήδη έχει φέρει σημαντικά αποτελέσματα.

Για την προσφυγή στις υπηρεσίες τεχνικής βοήθειας (ΒΑΤ) η Επιτροπή εγκρίνοντας μια ανακοίνωση, καθόρισε, στις 22 Ιουλίου 1998, τις ακόλουθες κυρίως διατάξεις για τα νέα/ανανεούμενα προγράμματα: η προσφυγή στις ΒΑΤ θα πρέπει να προβλέπεται από την ειδική νομοθεσία του εκάστοτε προγράμματος ή δράσης, η ανάγκη προσφυγής στις ΒΑΤ πρέπει να αξιολογείται "εκ των προτέρων", ένας οδηγός σχετικός με τις ΒΑΤ που περιέχει σειρά διατάξεων και διαδικασιών η τήρηση των οποίων εξασφαλίζεται από μία υπηρεσία παρακολούθησης των ΒΑΤ και ετοιμάζεται η σύσταση μονάδας για την εναρμόνιση των συμβάσεων.

Επιπλέον, το φθινόπωρο του 1998 άρχισε έρευνα από τις υπηρεσίες της Επιτροπής ώστε να απογραφούν τα διαφορετικά είδη τεχνικής και διοικητικής συνδρομής, μεταξύ των οποίων και οι ΒΑΤ, που καταλογίζονται στα μέρη Α και Β του προϋπολογισμού. Αυτή η εργασία εντάχθηκε στο πλαίσιο της διαδικασίας για την κατάρτιση του προϋπολογισμού του 1999. να σταθερό σχόλιο του προϋπολογισμού και ανώτατα όρια για κάθε κονδύλιο του προϋπολογισμού θα καταστήσουν διάφανη κάθε προσφυγή σε τέτοιου είδους συνδρομές.

Τον Ιούλιο 1998, η Επιτροπή εξέδωσε έγγραφο εργασίας που αφορούσε την αναμόρφωση του δημοσιονομικού κανονισμού και θα ακολουθήσει νομοθετική πρόταση, τον Ιούνιο 1999.